Document ID: /fineweb-2-swissfilter-quality_10-filterrobots/filtered/02038.jsonl.gz/2921

Stefanie Vögele (WTA 112) ha cuntanschì la segunda runda da l’Australian Open. Ella gudogna cunter la Giapunaisa Kurumi Nara en trais sets cun 2:6, 6:2 e 6:3. Vögele cuntanscha per l'emprima giada dapi dus onns puspè la segunda runda d'in turnier da Grand Slam.
Avant n'aveva la giuvna dal chantun Argovia en quatter gieus anc mai gudagnà ina partida cunter Nara. En l'emprim set na guardava quai anc betg or suenter ina victoria. A partir dal segund set ha Vögele lura giugà pli agressiv ed è sa deliberada dal dictat da la Giapunaisa. Cunzunt il servis è gartegià a Vögele meglier che a sia contrahenta.
En la segunda runda a Melbourne frunta Vögele sin Venus Williams ch'è 10 onns pli veglia.
Flaivla prestaziun da Golubic
Viktorija Golubic (WTA 62) vegn probabel anc in mument a sa grittentar da sia terrada. La Turitgaisa ha cumplettamain manchentà il start da la partida ed era uschia svelt en dischavantatg cun 3:6, 0:2.
En questa stagiun n’ha Golubic anc gudagnà nagin gieu. Quai era lura er da sentir vid la confidenza en sasez che mancava. Tuttina fiss ina victoria cunter Pliskova stada pussibla. Lezza ha numnadamain giugà tut auter che persvadent.
RR novitads 06:00 / 07:30